দিল্লির দূষণ নিয়ে BJP-কে নিশানা AAP বিধায়কের! কী বললেন দেখুন

ওয়েব ডেস্ক: দীপাবলির (Diwali 2025) পরদিনই দিল্লির (Delhi Air Pollution) ঘুম ভাঙল ধোঁয়াশা ঘেরা এক সকালে। প্রশাসনের নিষেধাজ্ঞা থাকা সত্ত্বেও বায়ুদূষণের মাত্রা আকাশছোঁয়া, আর সেই নিয়ে শুরু হয়েছে তীব্র রাজনৈতিক দোষারোপের পালা। দূষণ নিয়ে দিল্লির মুখ্যমন্ত্রী রেখা গুপ্তা নেতৃত্বাধীন বিজেপি সরকারকে ‘সম্পূর্ণ ব্যর্থ’ বলে আক্রমণ করল আম আদমি পার্টি (AAP)। অন্যদিকে বিজেপি (BJP) দায় চাপিয়েছে নাগরিকদের এবং প্রতিবেশী রাজ্যগুলির উপর। আর সেই নিয়ে এবার দিল্লির বুকে শুরু হল দূষণ রাজনীতি।

দীপাবলির ফলে দিল্লির দূষণ বৃদ্ধি নিয়ে বিজেপি সরকারকে নিশানা করে আপ বিধায়ক গোপাল রাই বলেন, “দিল্লিতে দূষণের মাত্রা ভয়াবহভাবে বেড়েছে। কিন্তু সরকার কিছু করছে না। কেবল অজুহাত দিচ্ছে এবং অন্য রাজ্যগুলিকে দোষ দিচ্ছে।” তিনি আরও অভিযোগ করেন যে, বিজেপি নেতারাই মানুষকে আতসবাজি ফাটাতে উৎসাহ দিয়েছেন, ফলে বায়ুদূষণ আরও মারাত্মক আকার নিয়েছে।

আরও পড়ুন: মারাঠা দুর্গে নামাজ পাঠ! গোমূত্র ছড়িয়ে শুদ্ধিকরণ BJP সাংসদের

এদিকে আম আদমি পার্টির রাজ্য সভাপতি সৌরভ ভরদ্বাজ মুখ্যমন্ত্রী রেখা গুপ্তাকে (Rekha Gupta) কটাক্ষ করে বলেন, “মুখ্যমন্ত্রী ‘AQI’ উচ্চারণ করতেও পারেন না—তিনি এটাকে ‘IQ’ বা ‘QQ’ বলেন। তাঁর দূষণ সম্পর্কে কোনও ধারণা নেই।” তিনি আরও দাবি করেন, “বিজেপি সরকার মিথ্যা প্রতিশ্রুতি দিয়েছিল। সরকার বলেছিল, দীপাবলির পরে কৃত্রিম বৃষ্টি ঘটিয়ে দূষণ কমানো হবে। কিন্তু সেটা তো হল না! যদি বৃষ্টি ঘটানো সম্ভব ছিল, তবে কেন করা হল না? দিল্লির সরকার কি মানুষকে অসুস্থ করতে চায়?”

এদিকে বিজেপি পাল্টা অভিযোগ তোলে যে, দিল্লির দূষণের প্রধান কারণ পার্শ্ববর্তী রাজ্যগুলিতে খড় পোড়ানো। দিল্লির পরিবেশমন্ত্রী মঞ্জিন্দর সিং সিরসা বলেন, “সুপ্রিম কোর্টের নির্দেশ থাকা সত্ত্বেও প্রতিবেশী রাজ্যগুলিতে খড় পোড়ানো চলছে। তারই ধোঁয়া দিল্লিতে এসে জমছে।” এদিকে বিজেপি আইটি সেলের প্রধান অমিত মালব্য দাবি করেন, “দিল্লির আকাশ কালো করেছে আম আদমি পার্টির ব্যর্থতা, উৎসবের প্রদীপ নয়। পাঞ্জাবে খড় পোড়ানো বন্ধ না হলে দিল্লি শ্বাসরুদ্ধ হয়েই থাকবে।”